Keblek (Keblak), wujud setan cebol, tangan cilik, weteng gedhe nggenteyong, bisa mabur karo keplok-keplok. Baung (Setan alas wujud manungsa sirah asu. Sing diweruhi nandhang lara). Anja-anja (lelembut sing seneng ngisep getihe wong sing lagi turu. Yen ana wong mati awak kebak burik-burik biru, dianggep mati marga disesep getihe dening Anja-anja). Angga-Inggi (wujud buta rambut krembyah. Bisa ngilang lan ngayomi manungsa saka bebaya). Bermana-Bermani (lelembut salah kedaden saka wong bebojoan lanang-wadon, mati dadi jin kafir lan setan. Banget bebayani/diwedeni, seneng memba-memba dadi wong lanang/wadon, banjur ngajak turu bareng).